- 1 Tesalonaika
- <
- 5
- >

5
Kana kidewadewa Kauveya yana yewa-vagila faina.
1 Aku tubuiyameyavo, gavatoveya o kai gavatutuya Kauveya Yeisu yana yewa-vagila faina, keke tamo vuvu ayo faine ana vetokilumi wagaimiya, keke. 2 Faina imi taumiyavo bademowa waalamane-dewedewena vaita yadayada-nai wagaine Kauveya gina yewana ani anatova keke tamo gaito gida alamane,†Mad 24:36,42-44, Luk 12:39,40, 2Pi 3:10 aku vaita bogi wagaine tokiyafu gina yegemona anafaiweya. 3 Kaliva ina vonaga, “Fafali moyaina wagaidiya niwalova gimiyamiya, e ada keke kana aseuloulolo yawaida faidiya.” Taidei anafaiweya ina vonavona ani maduga-mowa agolaufofola lakaina gina yegemona badi wagaidiya. Anafaiweya vavine waifugadi keke ida alamane yadi tova venatuna, e ada inamiya-kavokavovo ani maduga-mowa ina vefaedi ke adiuloulolo gina yegemona. Tainei anafaiweya uloulolo-nai lakai-moena gina yegemona kaliva wagaidiya, ada keke adifaiweya inaota.†Luk 21:34-36
4 E aku tubuiyameyavo, imi Yeisu yana yoo ada keke yuyuvana wagaine wada miyami faina, Yeisu yana tova-nai wagaine aimo keke gina veyaulovogimi anafaiweya tokiyafu yuyuvaneya toni manuwa giveyaulovogina. 5 Imi matatabumi malina anakalivayavo ke yadayada anakalivayavo. Ide keke bogi anabiyavo o kai yuyuvana anakalivayavo. 6 Tainei faina keke kana dauda anafaiweya badiyavo Yaubada keke ida alamane, aku kana itaita ada taudeyavo kana awatada. 7 Faina badi gavega toda ani bogi wagaine idaudau, ada gufa toyogina anatoyuga ani bogi wagaine iyuga kwavakwava. 8 Aku ide malina anakalivayavo faina, taudeyavo kana awatada.†Efes 5:8-9 Anafaiweya manawa anasebabala kana osedi gaviya wagaine, ide gilubodada yada vetumagana Yeisu wagaine kana kidonena ada kana nuwanuwakabubu. Ada kibababala ananuwavetumagana vaita gaviya anakedukedu anafaiweya kuluwa-deya kanasedi.†Efes 6:13-17 9 Faina Yaubada keke gida venuwadadaneda ke yana nuwakoyo lakaina guwana kana nuwaga, aku aiyada givenuwadadaneda kibababala kana nuwagana yada Kauveya Yeisu Keliso wagaine. 10 Banae ide faideya gialika e ada gavatoveya ginaelai, aga kai wayawaideyavo o kai alialikadeyavo†Lom 14:7-9 ani gina vagauleda ke Banae ide nodi kana miyamiya. 11 Tainei faina seyana seyana wagaimiya wana awaasevatumi ke wana vonavona kivetoyogimi, anafaiweya bademowa wadewadewayena.†Iyud 1:20-21
Paulo yana vagadona anaebalauyabu.
12 Ada tubuiyameyavo, aveolemi vaita amitonagonayavo Kauveya givenuwadadanedi yana gugai igugugaiyena amimwatuguya ani wana vemoimoinedi.†Ibel 13:17 Biyavo-dina iitaitaveyabimi ke ikivetuvetunugimi gavaiyamu wada dewadewa Keliso yana nuwanuwa anafaiweya. 13 Badi yadi gugai faina wa yami nuwakabubu nodi wana vemoimoinedi velemoena. Ada imi taumiyavo kukuya wagaine wana miyamiya.
14 Tubuiyameyavo, anavona vagadonemi toyogina vaita wana vonamatawedi badi gavega faisewa idibusoyogena ani gilubodadi ina idibumwaiga.†2Tes 3:6,11,15 Badi iaseuloulolo wana kiveasevatudi, kabekabebediyavo wana lemedi, ada kaliva moyaidi wagaidiya wana atuvefailimi. 15 Kai gaito tamo ginadewa koyona wagaimiya aga keke kadu wana miwayaudi wagaine, aku aiyada tova moyaina wana galuvaluva ke gavana iwakana wana faifaisewadi, taumiyavo wagaimiya kaduwe kaliva moyaidi wagaidiya.†1Pi 3:9
16-18 Imiyavo Yeisu Keliso nodi waveseyana, ada Yaubada nuwanuwana taidei anafaiweya wanadewa. Tova moyaina wana vemwamwala.†Fip 4:4 Tova tova wana veoveola Yaubada wagaine.†Luk 18:1-5 Ada kai tova iwakana o kai tova vitana, au Yaubada wagaine wana vesivesiule.†Efes 5:20
19 Aluwaluwa Tabuna keke wana iwamunumunu.†Efes 4:30 20 Kai gaito tamo falofisai gina awamogatalena vaita Yaubada wagaine-deya, keke wana vegaitoma-kavokavovoye 21 aku gaitoma moyaina wana venuwadadanena kai Yaubada wagaine-deya o kai keke. Kai velemoena Yaubada wagaine-deya aga wana venogalena.†1Iyo 4:1 22 Koyona tulina tulina matatabuna wana vedomobubusedi.
Paulo yana vonavetalakafoi.
23 Ee, ada Yaubada Banae Tokukuya ani Tauna yana aseniwalova gina velevelemi ke gina kivetabu matatabuyemi, e ada imi seseliyemiyavo Banae faine wana miyamiya. Kaduwe aveola ke aluwaluwami matatabuna, yami nuwanuwa matatabuna, ke vovomi matatabuna gina itaitaveyabidi e ada imi keke wa yami koyona, ada gina nauwena-deya yada Kauveya Yeisu Keliso gina yewaelai. 24 Banae gidouwemi ani gavana ginavona, gina gugaiyena. E ada taidei gaitoma-dina aifufuyedi ani gina gugaiyedi.
25 Tubuiyameyavo, ime faimeya wana veoveola.
26 Imi seyana seyana nodi wana venuwaga wagaine, wa yami nuwakabubu tubuiyamiyavo wana vesiuleyedi.
27 Kauveya anayeganeya gavonavagadonemi, tamo gaito wagaimiya leta taidei gida veyawana imi tubuiyameyavo moyaimi matamiya.
28 Yada Kauveya Yeisu Keliso yana nuwadogeya wana miyamiya.
Iyayeku Paulo, Sailasi, ke Timoti nodi

- 1 Tesalonaika
- <
- 5
- >

†5:2 Mad 24:36,42-44, Luk 12:39,40, 2Pi 3:10

†5:3 Luk 21:34-36

†5:8 Efes 5:8-9

†5:8 Efes 6:13-17

†5:10 Lom 14:7-9

†5:11 Iyud 1:20-21

†5:12 Ibel 13:17

†5:14 2Tes 3:6,11,15

†5:15 1Pi 3:9

†5:16-18 Fip 4:4

†5:16-18 Luk 18:1-5

†5:16-18 Efes 5:20

†5:19 Efes 4:30

†5:21 1Iyo 4:1

© 2024 Wycliffe Bible Translators, Inc.